text: Ingen mærkater på kyllingerne
  03 august 2013 kl. 13.28
  På virksomheden Gråsten Fjerkræ undrer direktør Gunder Jensen sig over, at han ikke må mærke sine kyllinger med "ikke halalslagtet". Det efterspørger forbrugerne, siger han.
  Den danske lovgivning omkring mærkning og anprisning siger klart, at man ikke må anprise en vare med en egenskab den ikke har, 
  det vil sige at varer, som ikke er halalslagtet ikke må anprises med ikke halalslagtet, da det efter lovens bogstav er en egenskab den ikke har.
  - Det er underligt, vi må altså ikke fortælle forbrugerne sandheden og samtidigt siger vi i Danmark at vi har ytringsfrihed, 
  siger direktør Gunder Jensen, Gråsten Fjerkræ.
  Medlem af fødevareudvalget, Hans Christian Schmidt, Venstre, bakker Gråsten Fjerkræ op og vil nu gå til Fødevareministeren for at finde en løsning, så slagterierne kan mærke som de vil.
  